Publication: Magyar Közlöny
Issue: MK-2009-146 (Year: 2009, Number: 146)
Era: 2004-2010
Section: E tekintetben továbbra is érvényes azonban az Alkotmánybíróság 17/1994. (III. 29.) AB határozatában foglalt azon
Paragraph Index: 1026

E tekintetben továbbra is érvényes azonban az Alkotmánybíróság 17/1994. (III. 29.) AB határozatában foglalt azon megállapítás, amely szerint az Alkotmány 50. § (3) bekezdése alapján „a minden külsõ befolyástól független bírói ítélkezés feltétel nélküli követelmény és lényegében abszolút alkotmányos védelem alatt áll.” (ABH 1994, 84, 85–86.). Ennek biztosítékai lehetnek az OIT mûködésére vonatkozó szabályok. Ezek közül kiemelendõ, hogy az OIT csak testületi döntéseket hoz, a grémiumon belül az egyes tagoknak önálló döntési joga semmilyen kérdésben nincs. A szavazatok egyenértékûek, a döntések többségi szavazás útján születnek, melynek során a külsõ tagok – számarányuknál fogva – a tisztségüket választás útján elnyerõ, bíró tagok akaratával szemben semmilyen az ítélkezés függetlenségét, semlegességét veszélyeztetõ döntést nem kényszeríthetnek ki. Önmagában ilyen garancia továbbá, hogy az OIT összetételében megjelent a pluralizmus. Az igazgatásban részt vevõ külsõ, más hatalmi ágak és alkotmányos szervek súlyát, befolyását az is korlátozza, hogy az egyenlõ jogokkal rendelkezõ külsõ tagok eleve több hatalmi centrum – elõre meghatározott szabályozók szerinti – delegáltjai, azaz egymás irányában is ellensúlyt jelentenek, vagy legalábbis jelenthetnek. A testületben részt vevõ külsõ tagok a tör vények által szabályozott keretek között kötelesek ellátni feladataikat, mûködésükért önmaguk és részben a delegáló szervek is felelõsséget viselnek. Ennek figye lembe véte lével kell tehát vizsgálni, hogy a külsõ tagok részvétele a hatályos jogi környezetben sérti-e az Alkotmány bármely felhívott rendelkezését.

Source: https://magyarkozlony.hu/hivatalos-lapok/a45730e7c8927de48fd7cfa84e43c0ce78cb3ffe/dokumentumok/4fcf94acd35615d48d31bc7edd6e645defe8457e/letoltes